hotchpotch/miracl-hf-unified huggingface dataset:
Periklymenos
Periklymenos oli kreikkalaisessa mytologiassa kahden eri hahmon nimi.
Periklymenos oli Neleuksen ja Khloriin poika, joskin roomalaiset lähteet nimeävät isäksi myös Poseidonin. Poseidon oli antanut Periklymenokselle kyvyn muuntautua haluamaansa muotoon.
Periklymenos oli yksi argonauteista. Herakles surmasi hänet Pyloksen valtauksen yhteydessä, joskin Hyginuksen mukaan Periklymenos karkasi tämän tavoittamattomiin kotkan muodossa.
Periklymenos oli Theban sankari, joka osallistui kaupungin puolustukseen seitsemän sotapäällikön hyökättyä kaupunkia vastaan. Periklymenos surmasi Parhenopaioksen murtamalla hänen rintapanssarinsa vaakalyönnillä. Sen jälkeen kun hyökkääjät pakenivat valloitusyrityksen epäonnistuttua, Periklymenos seurasi Amfiaraosta. Hän saavutti tämän Ismenoksen matalikolla, mutta säästääkseen tietäjänsä kunniattomalta lopulta Zeus halkaisi maan salamallaan, ja antoi maan nielaista Amfiaraoksen vaunuineen, hevosineen ja vaununajajineen päivineen tullakseen nostetuksi jumalien joukkoon.
Alen Peternac
Alen Peternac (s. 16. tammikuuta 1972) on kroatialainen entinen jalkapalloilija, pelipaikaltaan hyökkääjä.
Peternac aloitti uransa Dinamo Zagrebissa. Hän pelasi seuran edustusjoukkueessa vuosina 1989–1993 ennen siirtymistään sisakilaiseen Segestaan, missä hän pelasi kausina 1993–1995. Peternacin uran huippuhetket ajoittuivat aikaan Real Valladolidissa, Espanjassa. Hän pelasi joukkueessa viiden kauden (1995–2000) aikana kaikkiaan 153 ottelua, joissa teki 53 maalia, ja nousi joukkueen historian parhaaksi maalintekijäksi Espanjan pääsarjatasolla. Erityisen ikimuistoiseksi nousi toukokuussa 1996 käyty ottelu Real Oviedoa vastaan, kun Valladolid oli vähällä pudota suoraan liigasta. Peternac teki 8–3-voittoon päättyneessä ottelussa viisi maalia, joista neljä rangaistuspilkulta. Ennen lopettamistaan Peternac pelasi vielä vuosina 2000–2003 Real Zaragozassa ja lainalla kakkosliigan Real Murciassa, mutta jäi vähälle peliajalle.
Kroatian maajoukkueessa Peternac pelasi urallaan kolme ottelua, kaikki kevätkaudella 1999.
Batasuna
Batasuna (""Yhtenäisyys"", alkuperäiseltä nimeltään Herri Batasuna ("”Kansan yhtenäisyys”")) on Espanjassa toimiva baskien separatistinen puolue. Sitä pidetään Espanjassa virallisesti terroristijärjestö ETAn poliittisena siipenä, mutta puolue on itse kieltänyt tämän yhteyden. Puolueen toiminta on ollut kiellettyä Espanjassa vuodesta 2003, ja myös Euroopan Unioni laskee sen terroristijärjestöksi osana ETAa. Batasuna perustettiin vuonna 1978; sillä on perinteisesti ollut noin 10–20 prosentin kannatus Baskimaalla.
Puolueen ideologiana ovat baskinationalismi ja demokraattinen sosialismi.
Kuntamaisema
Kuntamaisema Oy on vuonna 2008 perustettu yritys, joka jatkaa Sitran Terveydenhuollon ohjelman Maisema-hankkeissa aloitettua työtä kuntien sosiaali- ja terveyspalvelujen palvelurakenteiden kehittämiseksi ja kustannusten hallitsemiseksi.
Kuntamaisema Oy:n perustamista edelsi yhteensä 21 kunnan kanssa suoritettu kehitys- ja testausvaihe, joka osoitti ns. Raision mallin pohjalta kehitetyn Maisema-mallin käyttökelpoisuuden erilaisissa kuntaympäristöissä. Kuntamaisema Oy:n tarjoamaa johdon raportointimallia hyödyntää yli 50 kuntaa vuosittain.
Maisema-hankkeiden myötä kuntien kysyntä mallia kohtaan kasvoi niin suureksi, ettei kysyntään voitu enää vastata hankkeen puitteissa. Kuntamaisema Oy työskentelee yhdessä kuntien kanssa päämääränä sosiaali- ja terveyspalvelujen palvelurakenteen kokonaisvaltainen optimointi Maisema-työkalujen avulla.
Kuntamaisema Oy on osa NHG-konsernia. Liiketoimintajohtajana toimii Ville Niukko.
Ghost Widow
Ghost Widow on kuvitteellinen superroisto City of Heroes -pelissä ja samannimisessä kuvitteellisessa universumissa. Ghost Widown alkuperäinen nimi oli Belladonna Vetrano ja hän toimi Night Widow -vakoojana rikollisjärjestö Arachnoksen riveissä. Ghost Widow on nykyisin yksi Arachnosen korkeimmista johtajista yhdessä järjestön kiistattoman johtajan Lord Reclusen, Captain Makon, Black Scorpionin sekä Sciroccon kanssa.
Juha Pirinen
Juha Pirinen (s. 22. lokakuuta 1991 Valkeakoski) on suomalainen jalkapalloilija, joka edustaa norjalaista Tromsø IL:ää. Hän on pelipaikaltaan vasen laitahyökkääjä tai laitapuolustaja.
Pirinen pelasi ensimmäisen kerran Valkeakosken Hakan edustusjoukkueessa vuonna 2008. Hänellä oli yhden kauden sopimus valkeakoskelaisseuran kanssa, jonka jälkeen Pirinen siirtyi Tampere Unitediin kaudeksi 2009. Pirinen kartutti kuitenkin pelikokemusta Tampereen Ilveksen riveissä ennen kuin mahdutti itsensä Tampere Unitedin kokoonpanoon. Helmikuussa 2011 Pirinen solmi 1+1-vuotisen sopimuksen Hakan kanssa. Pirisen sopimusta Hakan kanssa jatkettiin yhdellä kaudella vuoden 2012 joulukuussa. Maaliskuussa 2014 Pirinen siirtyi Veikkausliigassa pelanneeseen Myllykosken Palloon. Kaudeksi 2015 Pirinen solmi yksivuotisen sopimuksen vuoden jatko-optiolla Rovaniemen Palloseuran kanssa. Pelattuaan kaksi vuotta HJK:ssa hän siirtyi joulukuussa 2018 norjalaiseen Tromsø IL:ään.
Maajoukkuedebyyttinsä Pirinen teki 10. tammikuuta 2016 Abu Dhabissa pelatussa ystävyysottelussa Ruotsia vastaan, tullen kentälle puoliajalla Petteri Forsellin tilalle.
Pirisen setä Jukka Pirinen oli maajoukkuetason jalkapalloilija ja myös hänen isänsä Jouko Pirinen on pelannut pääsarjatasolla.
Tupsulinnunruoho
Tupsulinnunruoho ("Polygala comosa") linnunruohokasveihin kuuluva kasvi. Sen 15–25 senttimetriä pitkät varret ovat usein maanmyöteisiä. Kasvilla on suikeat lehdet ja sen kukinto on pitkä. Kukat ovat 4–5 millimetriä pitkiä. Se kasvaa rinteillä ja niityillä ja kukkii kesäkuussa. Tupsulinnunruoho kasvaa Euroopassa ja Aasiassa, Pohjoismaissakin Islantia lukuun ottamatta. Suomessa laji on harvinainen, mutta Ahvenanmaalla yleinen. Tupsulinnunruoho on rauhoitettu kasvi.
Tupsulinnunruohon voi sekoittaa isolinnunruohoon ("Polygala vulgaris"). Kasvi on kalkinvaatija.
Image Comics
Image Comics on yhdysvaltalainen sarjakuvakustantamo, jonka perustivat seitsemän sarjakuvapiirtäjää vuonna 1992. Yhtiön tarkoituksena on julkaista sarjakuvia ja antaa muiden luojien julkaista sarjojaan heidän sarjakuvissa myymättä tekijäoikeuksia pois. Yhtiö on yksi neljästä suurimmasta sarjakuvayhtiöistä Yhdysvalloissa yhdessä DC:n, Marvelin ja Dark Horsen kanssa.
Yhtiön tunnetuimpiin sarjakuviin kuuluvat muun muassa "Spawn", "The Walking Dead", "The Savage Dragon", "Shadowhawk", "Youngblood", "Supreme", "Wetworks", "Cyberforce", "Witchblade" ja "Turtles"-sarjakuvan kolmas osa.
Abdullahi Ishaka
Abdullahi Ishaka Salihu (s. 3. maaliskuuta 1984 Lagos) on nigerialainen jalkapalloilija. Vasenjalkaisen Ishakan pelipaikka on keskikenttä.
Ishaka pelasi Veikkausliigaa kaudella 2008 sekä kaudella 2009 FC Hakassa numerolla 25. Ennen pelaamista Hakan riveissä Olli Huttunen peluutti Ishakaa farmijoukkue SalPan riveissä.
Ennen Hakaa Ishaka on pelannut Turkissa ja Albaniassa, viimeksi KS Besanin joukkueessa. Ishaka joutui testien jälkeen palaamaan kotimaahansa, sillä hänelle tuli tieto, että hänen perheensä olisi kidnapattu. Kun perheasiat olivat taas kunnossa, hän palasi Suomeen tekemään sopimuksen Hakan kanssa.
Tämän jälkeen Ishaka pelasi syksyllä 2008 muutaman ottelun Hakan kokoonpanossa onnistumatta maalinteossa, ja kevään 2009 Ishaka pelasi Hakan reservijoukkueen Koskenpoikien kokoonpanossa usean ottelun. Ishaka oli mukana Hakan kokoonpanossa muutamassa ottelussa, mutta Ishaka ja Haka purkivat sopimuksensa kesällä 2009.
Elokuussa 2008 Ishaka solmi 2-vuotisen sopimuksen Etelä-Afrikan pääsarjassa pelaavan AmaZulu FC:n kanssa.
Ishaka on pelannut muutaman pelin alle Nigerian 17-vuotiaiden maajoukkueessa.
RS-12M
Topol RS-12M Venäjän tuleva Topol-M-ohjus, on suunniteltu maahan sijoitettuja ballististen ohjusten tukikohtia vastaan.
Eräiden tietojen mukaan uusi Topol-M-ohjus on suunniteltu immuuniksi torjuntaohjuksia vastaan. Ohjuksen kantama on maksimissaan 10 000 kilometriä ja paino 45 tonnia, josta taistelukärjen osuus on yksi tonni. Ohjuksen ensimmäinen koelaukaisu tapahtui 28.08.2008 kello 2.36 Moskovan aikaa pohjoisella Plesetskin laukaisuasemalla ja testi onnistui.
José Ángel Iribar
José Ángel Iribar Kortajarena (s. 1. maaliskuuta 1943 Zarautz, Guipúzcoa, Espanja) on espanjalainen entinen jalkapalloilija, pelipaikaltaan maalivahti.
Iribar on Basconian kasvatti, mutta pelasi koko ammattilaisuransa Athletic Bilbaossa. Hän pelasi joukkueessa kaikkiaan 466 ottelua vuosina 1962–1980. Hän voitti joukkueessa Espanjan cupin vuosina 1969 ja 1973. Vuonna 1979 hän pelasi UEFA Cupin loppuottelussa, jossa Athletic hävisi Juventukselle.
Espanjan maajoukkueessa Iribar pelasi vuosina 1964–1976 kaikkiaan 49 ottelua. Hän oli joukkueen maalivahti mestaruusjuhliin päättyneissä 1964 EM-kisoissa ja pelasi myös 1966 MM-kisoissa.
Epävirallisessa Baskimaan maajoukkueessa Iribar pelasi yhden ottelun. Nykyisin hän toimii joukkueen valmentajana.
Javad Davari
Javad Davari (, s. 25. huhtikuuta 1983 Isfahan) on iranilainen koripalloilija. Hänen nykyinen seuransa on Petrochimi Bandar Imam, jota ennen hän on pelannut mm. Zob Ahan Eshafanin riveissä.
Davari pelaa myös maajoukkueessa, jossa hän on ollut mukana voittamassa Aasian-mestaruuskilpailuja 2007 sekä pelaamassa olympialaisissa 2008.
Iman Zandi
Iman Zandi Mashhady (, s. 19. syyskuuta 1981 Isfahan) on iranilainen koripalloilija. Hän edustaa BEEM Mazandarania.
Maajoukkueessa Zandi on ollut mukana voittamassa Aasian kisoja 2006 sekä pelaamassa olympialaisissa 2008.
Heikki Huoviala
Markku Heikki Huoviala (s. 18. elokuuta 1959 Valkeakoski) on suomalainen jalkapallovaikuttaja ja entinen jalkapalloilija. Hän edusti koko uransa Valkeakosken Hakaa ja toimi pelaajauransa jälkeen myös seuran puheenjohtajana sen menestyksekkäimmällä aikakaudella. Pelaajana Huoviala oli tunnettu erityisesti pitkistä rajaheitoistaan.
Hakan kasvatti Huoviala pääsi Hakan edustukseen jo 16-vuotiaana kaudella 1975. Ensimmäiset pääsarjaottelunsa Huoviala pelasi kuitenkin vasta seuraavana vuonna, esiintyen neljässä ottelussa. Hän oli juniorina pelannut menestyksekkäästi hyökkääjänä, mutta edustusjoukkueessa hänet siirrettiin keskikentälle. Kaudella 1977 Huoviala oli joukkueen mukana voittamassa tuplamestaruutta. Hän itse pelasi 18 ottelussa ja onnistui maalinteossa kolmesti.
Vuosina 1982 ja 1985 Haka voitti Suomen Cupin, Huovialan ollessa tärkeässä roolissa molempina vuosina. Voitettuaan Suomen Cupin vuonna 1982, Haka pääsi Cup-voittajien Cupiin, jossa se sai vastaansa Juventuksen. Haka hävisi yhteismaaleissa vain kahdella maalilla. Vuonna 1986 polvivamma päätti Huovialan uran, jonka jälkeen hän pelasi vielä muun muassa Pallo-Sepoissa sekä SexyPöxyissä alemmilla sarjatasoilla. Huoviala pelasi yhdentoista pääsarjakautensa aikana yhteensä 209 ottelua ja teki niissä 34 maalia.
Huoviala pelasi läpi kaikki nuorten ja poikien maajoukkueet, muttei koskaan pelannut yhtäkään ottelua Suomen A-maajoukkueessa. Hän oli myös mukana Suomen olympiajoukkueessa.
Peliuransa jälkeen kauppatieteen maisteriksi kouluttautunut Huoviala siirtyi Hakan puheenjohtajaksi sekä varainhankintapäälliköksi vuonna 1996. Hänen tehtäviinsä kuului muun muassa joukkueen kokoaminen seuraavalle kaudelle. Huoviala sai myös Opetusministeriöltä urheilun ansiomerkin työstään suomalaisen jalkapalloilun hyväksi vuonna 2004.
Huovialan puheenjohtajakaudella Haka oli yksi Suomen menestyvimmistä seuroista. Se nousi heti seuraavana vuonna Ykkösestä takaisin Veikkausliigaan, voittaen samalla Suomen Cupin. Haka oli moneen vuoteen ainoa suomalainen seura, joka on pelannut jollain muulla tasolla kuin ykköstasolla voittaessaan Suomen Cupin. Seuraavana kolmena vuonna Haka voitti Suomen mestaruuden Huovialan johdolla. Vuonna 2002 tuli taas Suomen Cupin voitto. Haka voitti mestaruuden myös juhlavuotenaan vuonna 2004. Vuonna 2005 Huoviala erosi Hakan puheenjohtajuudesta jättäen tehtävät Veikko Sieväselle.
Huoviala on toiminut myös Suomen Jalkapallomuseota ylläpitävän Suomen Jalkapallomuseo ry:n puheenjohtajana.
William Tyndale
William Tyndale (n. 1494–6. lokakuuta 1536) oli Raamatun englanniksi kääntänyt brittiläinen kirkonmies. Hänet teloitettiin ja poltettiin roviolla kerettiläisyydestä. Edelleen käytössä olevassa Kuningas Jaakon raamatussa on osia Tyndalen käännöksestä.
Tyndale osasi englantia, saksaa, ranskaa, italiaa, espanjaa, latinaa, kreikkaa ja hepreaa.
Henry VIII:n välirikko katolisen kirkon kanssa vuonna 1534 merkitsi alkua Englannin uskonpuhdistukselle, jolloin Tyndale uskoi työnsä jatkamisen julkisesti olevan turvallista. Pian Tyndalen muutettua Belgian Antwerpeniin ja lakattua piileskelemästä hänen tuttavansa Henry Phillips ilmiantoi hänet. Tyndale vangittiin kerettiläisenä, ja häntä pidettiin 500 päivää vangittuna Vilvoorden linnassa. 6. lokakuuta 1536 Tyndale teloitettiin kuristamalla ja hänet poltettiin roviolla. Useita tuhansia kopioita hänen Uudesta Testamentistaan oli kuitenkin jo tehty.
Historioitsija John Foxen mukaan Tyndale sanoi viimeisinä sanoinaan: "Herra, avaa Englannin kuninkaan silmät." Hän ei ehtinyt kääntää Vanhaa Testamenttiä kokonaan englanniksi.
Kolme vuotta Tyndalen kuoleman jälkeen Henrik VIII julkaisi englanninkielisen "Great Bible"-raamatunkäännöksen, joka oli laadittu Tyndalen käännöksen pohjalta.
Johann Tetzel
Johann Tetzel (1465 – 11. elokuuta 1519) oli saksalainen dominikaani. Nykyään hänet muistetaan parhaiten reformaation aikaisena anekauppiaana. Hänen toimintansa oli osaltaan rohkaisemassa Martti Lutheria kirjoittamaan 95 teesiään. Juuri Tetzelin kerrotaan käyttäneen kuuluisia sanoja "kun raha kirstuun kilahtaa, sielu taivaaseen vilahtaa".
Tetzel oli syntyisin Meissenin Pirnassa. Nuoruudessaan hän opiskeli teologiaa ja filosofiaa. Vuonna 1489 hän liittyi dominikaaneihin. Jonkin aikaa hän toimi paavin valtuuttamana inkvisiittorina, kunnes vuonna 1517 paavi Leo X valtuutti hänet myymään aneita Saksassa.
Tetzel ehti lopulta nähdä orastavasta reformaatiosta vain sen alkuvuodet. Lutherin toiminnan tuotua julkisuuteen anekaupan epäkohdat Tetzel vetäytyi henkisesti ja fyysisesti heikkona Leipzigin luostariin. Vuonna 1519 hän menehtyi.
Darko Pančev
Darko Pančev (s. 7. syyskuuta 1965 Skopje, Jugoslavia) on makedonialainen entinen jalkapalloilija, pelipaikaltaan hyökkääjä.
Pančev aloitti uransa 11-vuotiaana makedonialaisen Vardar Skopjen juniorijoukkueissa. Seuran edustusjoukkueessa hän pelasi vuosina 1982–1988 yli 200 ottelua ja tykitti maalin keskimäärin joka toisessa ottelussa. 21-vuotiaana hän kuului Vardarin kantaviin voimiin joukkueen voittaessa Jugoslavian mestaruuden kaudella 1986/87.
Vuonna 1988 Pančev siirtyi Belgradin Punaiseen tähteen. Hänen huippukautensa oli 1990/1991, jolloin joukkue voitti Euroopan cupin. Rangaistuspotkukilpailuun venyneessä loppuottelussa Marseillea vastaan Pančev laukoi pilkulta voiton ratkaisseen osuman. Kyseisellä kaudella hän oli Euroopan paras maalintekijä 32 ottelussa tekemällään 34 maalilla. Myöhemmin samana vuonna hän johdatti maalillaan Punaisen tähden voittoon chileläistä Colo-Coloa vastaan Euroopan ja Etelä-Amerikan mestareiden välisessä ottelussa. Kolmen kauden aikana belgradilaisjoukkueessa pelaamissaan 91 ottelussa Pančev takoi 84 osumaa. Euroopan cupin voiton ohella hän pääsi joukkueessa juhlimaan kolmesti Jugoslavian mestaruutta ja kerran kansallisen cupin voittoa.
Vuonna 1992 Pančev jätti Punaisen tähden ja siirtyi milanolaiseen Interiin. Interissä hän pelasi kahden ja puolen ajan ja edusti ennen lopettamistaan vielä saksalaisia VfB Leipzigia ja lainasopimuksella Fortuna Düsseldorfia, sekä sveitsiläistä FC Sionia ennen lopettamistaan vuonna 1997.
Jugoslavian maajoukkueessa Pančev pelasi vuosina 1984–1991 27 ottelua joissa teki 17 maalia. Hän oli mukana 1990 Italian MM-kisoissa, joissa joukkue selviytyi puolivälieriin. Makedonian itsenäistyttyä 1991 hän siirtyi edustamaan uutta kotimaansa maajoukkuetta.
Mai Kuraki
Mai Kuraki (; s. 28. lokakuuta 1982 Funabashi, Chiban prefektuuri) on japanilainen poplaulaja ja -lauluntekijä. Hän nousi julkiseen tietoisuuteen aloittamalla uransa ensimmäisellä singlejulkaisullaan vuonna 1999.
Ensimmäinen studioalbumi "Delicious Way" ilmestyi 28. kesäkuuta 2000. Sitä myytiin 3 451 660 kopiota Japanissa, joten siitä tuli maassa vuoden 2000 myydyin albumi. Vaikka myöhemmät albumit eivät ole myyneet yhtä paljon, ovat nekin sijoittuneet listalla korkeille sijoille, jopa ensimmäisille.
August
August on miehen etunimi, lyhentynyt muoto latinankielisestä sanasta "Augustus", joka tarkoittaa kunnianarvoisaa. Väestörekisterikeskuksen tietojen mukaan August on Suomessa annettu vuoden 2018 loppuun mennessä nimeksi 18 126 miehelle ja alle 26 naiselle.
Hamed Afagh
Hamed Afagh (, s. 1. helmikuuta 1983 Mašhad) on iranilainen koripalloilija. Hän edustaa Saba Battery Tehrania.
Afagh pelaa myös maajoukkueessa, jossa hän on ollut mukana voittamassa pronssia Aasian kisoissa 2006 ja kultaa Aasian-mestaruuskilpailuissa 2007. Lisäksi hän pelasi Pekingin olympialaisissa 2008.
Reggie Witherspoon
Reggie Witherspoon (31. toukokuuta 1985) on yhdysvaltalainen pikajuoksija. Witherspoon oli voittamassa Yhdysvalloille 4x400 metrin olympiakultaa vuoden 2008 kesäolympialaisissa. Witherspoon juoksi vain alkuerissä.
Punapäivänkakkara
Punapäivänkakkara eli punapietaryrtti ("Tanacetum coccineum", syn. "Chrysanthemum coccineum") on pietaryrttien sukuun kuuluva ruusunpunakeltainen kasvi.
Punapäivänkakkara on normaalisti korkeudeltaan 50–70 cm, joskus jopa yli 80 cm. Kasvin lehdet ovat kaksinkertaisesti parihalkoiset. Lehdet ovat kiinnittyneet haarautumattomiin versoihin ja kasvi muodostaa mättäitä. Mättäiden keskeltä kasvavat kukkavanat. Jokaisen vanan latvassa on mykerö, jossa laitakukat ovat ruusunpunaiset ja keskusta keltainen. Punapäivänkakkara kukkii kesä-heinäkuussa.
Punapäivänkakkara kasvaa alkuperäislajina Armeniassa, Kaukasuksella ja Iranin pohjoisosissa.
Punapäivänkakkara on koristekasvi, jota viljellään näyttävien kukkiensa takia muun muassa Suomessa. Etelämpänä kasvia viljellään hyönteismyrkyksi, jota saadaan kuivatetuista ja jauhetuista mykeröistä. Jauheen myrkkynä vaikuttava aine on pyretriini.
Lanka
Lanka on tekstiilituotteiden raaka-aine, joka valmistetaan kehräämällä yhteen luonnonkuituja, synteettisiä kuituja tai näitä molempia. Lankaa käytetään tekstiilien valmistuksessa esimerkiksi ompeluun, neulontaan, kudontaan, virkkaamiseen ja kirjontaan. Lankoja voidaan värjätä keinotekoisin tai luontaisin väriainein.
Erilaisissa langoissa on eri määrä kuitusäikeitä, mikä yhdessä kuitutyypin ja kehruumenetelmän kanssa vaikuttaa langan paksuuteen ja painoon. Kuidunkäsittelyllä ja kehruumenetelmällä voidaan vaikuttaa myös langan tiiviyteen, kierteisyyteen, sileyteen, kuohkeuteen ja pörröisyyteen. Nämä ominaisuudet vaikuttavat langan tuntuun ja käyttötarkoitukseen.
Oshin Sahakian
Oshin Sahakian (, s. 21. maaliskuuta 1986 Isfahan) on iranilainen koripalloilija. Hän edustaa Zob Ahan Esfahania.
Maajoukkueessa Sahakian on ollut mukana voittamassa Aasian-mestaruutta 2007 sekä pelaamassa olympialaisissa 2008.
Takako Doi
Takako Doi (; 30. marraskuuta 1928 – 20. syyskuuta 2014) oli japanilainen poliitikko. Hän johti vuosina 1986–1991 ja 1996–2003 maansa sosiaalidemokraattista puoluetta, joka vuoteen 1991 tunnettiin sosialistipuolueen nimellä.
Takako Doi tuli valituksi Japanin parlamentin, Dietin, jäseneksi ensi kertaa vuonna 1969. Hän sai varhaisella urallaan kuuluisuutta sukupuolten välisen tasa-arvon puolestapuhujana.
Vuoden 2003 vaaleissa sosiaalidemokraattinen puolue menetti huomattavasti kannatustaan, sillä sen edustajat alun perin kiistivät Japanin kansalaisia kaapatun Pohjois-Koreaan. Puolue oli jo aiemmin pitänyt tärkeinä suhteitaan Pohjois-Koreaan.
Myös Takako Doi itse menetti parlamenttipaikkansa puolueen kannatuksen heikennyttyä. Erottuaan puolueen johtajan töistä hän sai seuraajakseen Mizuho Fukushiman.
Takako Doi kuoli keuhkokuumeeseen 85-vuotiaana 20. syyskuuta 2014 sairaalassa Hyōgon prefektuurissa.
Yorkin yliopisto
Yorkin yliopisto () toimii Yorkin kaupungissa Pohjois-Englannissa. Se on perustettu vuonna 1963. Nykyisin yliopistossa on yli 11 000 opiskelijaa. Yliopisto jakautuu kahdeksaan collegeen, jotka muistuttavat Cambridgen ja Oxfordin collegeja ja tarjoavat opiskelijoille myös majoitusta. Asumismuodosta riippumatta jokainen opiskelija ja tiedekunnan jäsen kuuluu johonkin collegeen. Yksi college-järjestelmän tarkoituksista on antaa opiskelijoille inhimillisen kokoinen yhteisö, johon voi samaistua.
Perusopetusta annetaan 25 laitoksella.
Mizuho Fukushima
Mizuho Fukushima (; s. 24. joulukuuta 1955 Nobeoka) on japanilainen poliitikko. Hän nousi maansa sosiaalidemokraattisen puolueen johtoon vuonna 2003 Takako Doin erottua tehtävästään.
Fukushima on opiksellut Tokion yliopistossa ja toimi juristina ennen kuin tuli valituksi parlamentin ylähuoneeseen vuonna 1998.
Fukushima oli kuluttaja-asioista ja ruokaturvallisuudesta, sukupuolten tasa-arvoasioista sekä syntyvyyden laskun vastaisista toimista vastaava ministeri Yukio Hatoyaman hallituksessa syyskuusta 2009. Hatoyama erotti hänet 28. toukokuuta 2010 Okinawan yhdysvaltalaistukikohdan jatkosta seuranneen kiistan vuoksi. Tämän jälkeen sosiaalidemokraattinen puolue jätti Hatoyaman hallituksen, joka kaatui pian.
Puolue kärsi vaalitappion sekä ylä- että alahuoneessa vuoden 2013 vaaleissa, ja Fukushima erosi puheenjohtajan tehtävästä.
Zlatko Krmpotić
Zlatko Krmpotić (s. 7. elokuuta 1958 Belgrad, Jugoslavia) on entinen serbialainen jalkapalloilija, pelipaikaltaan puolustaja. Hän toimii Serbian alle 19-vuotiaiden maajoukkueen päävalmentajana.
Pelaajaurallaan Krmpotić edusti Belgradin Punaista tähteä (1977–1986), turkkilaista Gençlerbirliğiä (1986–1988) sekä yhden kauden bačkatopolalaista AIK:ta ennen lopettamistaan vuonna 1990. Jugoslavian maajoukkueessa hän pelasi kahdeksan ottelua. Hän kuului joukkueeseen 1982 Espanjan MM-lopputurnauksessa.
Peliuransa jälkeen Krmpotić on ennen nykyistä tehtäväänsä valmentanut kreikkalaista Paniliakosta, ruotsalaista Degerforsia, turkkilaista Ankaragücüa, OFK Belgradia, kyproslaisen Nea Salamis Famagusta, FK Obilićia, kazakstanilaista Kairat Alma-Ataa sekä kuwaitilaista Kazmaa.
My Apocalypse
My Apocalypse on Metallican kappale, joka julkaistiin 26. elokuuta 2008 kuunneltavaksi Metallican virallisilla kotisivuilla. Kappaleen voi ostaa myös iTunesista. Kappale on toinen single, joka julkaistiin etukäteen Metallican albumilta "Death Magneticilta". Kappaleen kesto on 5:01, ollen näin albumin lyhin kappale. Kappaleen sävellyksessä ja sanoituksessa ovat olleet mukana kaikki yhtyeen jäsenet.
Jotkut ovat puhuneet, että kappale viitoittaisi tietä vanhan Metallican uudelle tulemiselle, sillä kappale kuulostaa monien mielestä paljonkin vanhalta Metallican tuotannolta. Kappale on voittanut Grammy-palkinnon parhaasta metallikappaleesta.
Bora Kostić
Borivoje (Bora) Kostić (14. kesäkuuta 1930 Obrenovac, Jugoslavia – 10. tammikuuta 2011) oli serbialainen jalkapalloilija, pelipaikaltaan hyökkääjä.
Kostić muistetaan erityisen hyvänä maalintekijänä. Hän kuului Jugoslavian vuoden 1960 EM-kisojen hopeajoukkueeseen. Hän ei tosin itse lopputurnauksessa tehnyt yhtään maalia, mutta varmisti Jugoslavian pääsyn Ranskan lopputurnaukseen tekemällä hattutempun puolivälierässä Portugalia vastaan. Myöhemmin samana vuonna kultamitalijuhliin päättyneessä Rooman olympialaisten jalkapalloturnauksessa hän tykitti seitsemän maalia, joista yhden loppuottelussa Tanskaa vastaan. Hän pelasi Jugoslavian A-maajoukkueessa yhteensä 33 ottelua ja teki 26 maalia.
Kostić pelasi koko aikuisten seurajoukkueuransa vuodesta 1951 vuoteen 1966 Belgradin Punaisessa tähdessä lukuun ottamatta kautta 1961-1962, jonka hän vietti Italiassa Vicenzan joukkueessa. Seurajoukkueurallaan hän teki kaikkiaan 160 maalia pelaamissaan 264 ottelussa. Hän on yhä Punaisen tähden historian paras maalintekijä 158 maalillaan.
Letizia Ciampa
Letizia Ciampa (s. 20. elokuuta 1986 Rooma, Italia) on italialainen näyttelijä, joka on urallaan tehnyt enimmäkseen dubbausrooleja televisiosarjoihin, elokuviin ja animeen. Hänet tunnetaan muun muassa Emma Watsonin dubbaamisesta erityisesti Harry Potter -elokuvista. Lisäksi Ciampa on dubannut muun muassa Hilary Duffin, Hayden Bakerin, Evan Rachel Woodin, Vanessa Hudgensin ja Alison Lohmanin äänet. Näytelmäsarjojen ja elokuvien lisäksi hän on dubannut animea, kuten Death Note, Inuyasha ja Samurai Deeper Kyo. Ciampalla oli myös alkuperäinen äänirooli Winxissä, toimiessaan Bloomin äänenä. Näyttelijänä Ciampa muistetaan elokuvasta mm. Melissa P..
Varpuspöllöt
Varpuspöllöt ("Glaucidium") on pöllöjen heimoon kuuluva lintusuku.
Loro Parque
Loro Parque ("Papukaijapuisto") on erityisesti papukaijoihin erikoistunut eläintarha, joka sijaitsee Kanariansaarilla, Teneriffalla. Puisto sijaitsee Puerto de la Cruzissa saaren pohjoisosassa. Eläintarhan on perustanut saksalaissyntyinen Wolfgang Kiessling vuonna 1972.
Loro Parquessa on papukaijojen lisäksi myös muun muassa ihmisapinoita ja monenlaisia vesieläimiä. Loro Parquessa on myös erittäin suuri miekkavalasallas. Siellä järjestetään päivittään näytöksiä, joissa esiintyvät miekkavalaat, merileijonat, delfiinit ja papukaijat.
Kiesslingin perhe omistaa myös Teneriffan eteläosassa sijaitsevan Siam Park -vesipuiston.
Lisanne de Roever
Lisanne Freya de Roever (s. 6. kesäkuuta 1979 Amstelveen) on alankomaalainen maahockeypelaaja ja olympiavoittaja, joka pelaa maalivahtina. Hän edustaa SV Kampongia.
Maajoukkuetasolla de Rover on voittanut monia palkintoja. Olympialaisista hän on voittanut kultaa Pekingistä 2008 ja hopeaa Ateenasta 2004. Lisäksi de Roever on voittanut kultaa ja hopeaa sekä MM- että EM-kisoista sekä kolme kultaa ja kaksi pronssia Champions Trophy-kilpailussa.
Tåkern
Tåkern on järvi Vadstenan, Ödeshögin ja Mjölbyn kuntien alueella Itä-Götanmaan läänissä Ruotsissa. Pinta-alaa järvellä on 45 km² ja suurin syvyys on ainoastaan 0,8 metriä. Järven pintaa laskettiin 1840-luvulla 2,5 metristä nykyiseen, ja 1900-luvun alussa oli suunnitelmia koko järven kuivaamisesta, mutta kansalaisliike Selma Lagerlöfin johdolla sai sen estetyksi. Tåkern laskee vetensä Mjölnajokea pitkin Ruotsin toiseksi suurimpaan järveen Vätterniin. Järven pituus on 12 km ja leveys 5 km. Tåkernin ja Vätternin erottaa toisistaan Omberg -niminen horsti.
Tåkern on kuulunut 5. joulukuuta 1974 lähtien Ramsarin sopimuksen piiriin ja kuuluu myös Natura 2000 -hankkeen piiriin. Tåkern on merkittävimpiä lintujärviä Euroopassa. Esimerkiksi lokakuussa 1988 järvellä tavattiin 50 000 metsähanhea. Lintujen lisäksi Tåkernin ympäristössä kasvaa monia eri kasvilajeja. Huhtikuusta heinäkuun loppuun järvelle ei pääse vierailualueita ja kävelyreittejä lukuun ottamatta.
Alitalia Express
Alitalia Express S.p.A on Roomassa 1. lokakuuta 1997 perustettu Alitalian omistuksessa oleva alueellinen lentoyhtiö. Lentoyhtiöllä on käytössään 30 konetta ja sillä on 31 kohdetta. Yhtiön solmukohtia ovat Leonardo da Vincin kansainvälinen lentoasema Roomassa ja Malpensan kansainvälinen lentoasema Milanossa
Yhtiö lentää pääasiassa Euroopan sisäistä syöttöliikennettä emoyhtiölleen, mutta se järjestää myös charter-lentoja. Yhtiö käyttää emoyhtiönsä tavoin MilleMiglia-nimistä kanta-asiakasohjelmaa.
Aitalia Express operoi seuraaviin kohteisiin:Alitalia Expressin laivaston keski-ikä on 7,1 vuotta
Helmipöllöt
Helmipöllöt ("Aegolius") on pöllöjen heimoon kuuluva lintusuku.
Eefke Mulder
Eefke Mulder (s. 13. lokakuuta 1977 Nijmegen) on alankomaalainen maahockeypelaaja ja olympiavoittaja, joka pelaa keskikentällä. Hän edustaa NMHC Nijmegeniä.
Mulder on voittanut kaksi olympiamitalia: kultaa Pekingissä 2008 ja hopeaa Ateenassa 2004. Lisäksi hän on voittanut hopeaa EM-kisoissa 2007 sekä yhden hopeisen ja kaksi pronssista mitalia Champions Trophy-kilpailussa.
Luettelo Veikkauksen raha-automaattipeleistä
Tämä on luettelo Veikkauksen, eli entisen RAY:n raha-automaattipeleistä.
__SISLUETTPAKOTUS__
Olé Olé – The Party
Olé Olé – The Party on DJ Bobon vuonna 2008 julkaistu albumi. Sen neljästätoista kappaleesta viisi on uusia: "Olé Olé", "The Sun Will Shine On You", "The Last Vampire", "Let The Games Begin" ja "Let The Music Take Control". Levy nousi Sveitsin listan sijalle 11.
Pentti Oskari Kankaan 7 seinähullua veljestä
Pentti Oskari Kankaan 7 seinähullua veljestä on suomalaisen Seitsemän seinähullua veljestä -yhtyeen debyyttialbumi. Se julkaistiin vuonna 1973.
Håvard Bjerkeli
Haavard Bjerkeli (s. 5. elokuuta 1977) on norjalainen sprinttimatkoille erikoistunut hiihtäjä. Hän on kilpaillut kansainvälisellä tasolla vuodesta 1996 alkaen. Bjerkelin uran ehkä paras saavutus on hopeamitali MM-kisojen sprintistä vuonna 2003.
Salt Lake Cityn olympialaisissa 2002 Bjerkeli oli kolmastoista sprinttikilpailussa. Maailmancupissa hän on saavuttanut kolme henkilökohtaista osakilpailuvoittoa, joista kaikki sprinttimatkoilta. Srinttimaailmancupin kokonaiskilpailussa hän on parhaimmillaan sijoittunut kolmanneksi, kaudella 2003/2004.
Seuratasolla Bjerkeli edustaa "Isfjorden IL":aa.
Lumikki ja 7 seinähullua
Lumikki ja 7 seinähullua on suomalaisen Seitsemän seinähullua veljestä -yhtyeen toinen albumi. Se julkaistiin vuonna 1974.
Massiiviroottorikone
Massiiviroottorikone on kiertokenttäkoneisiin kuuluva sähkömoottori, jonka roottori valmistetaan yhdestä kappaleesta. Roottori voi olla teräslieriö, minkä tyyppisiä käytetään oikosulkumoottoreissa tai tahtikoneiden, moottoreiden tai generaattoreiden ollessa kyseessä joko avo- tai umpinapainen.
Massiiviroottorikoneita käytetään niiden mekaanisen kestävyyden vuoksi yleensä erittäin suurta kierrosnopeutta vaativissa käyttökohteissa, kuten esimerkiksi suurta painetta ja virtausta tuottavien kompressoreiden käytössä. Tällaisia kompressoreita käytetään esimerkiksi nykyaikaisessa jätevedenpuhdistuksessa jäteveden ilmastuksessa. Näiden pyörimisnopeudet ovat alueella 10000-20000 rpm. Voimalaitoksissa käytettäville generaattoreille jo yli 1500 kierrosta minuutissa on suuri nopeus, koska pyörivät massat ovat kymmeniä tonneja. Esimerkiksi atomivoimalaitoksissa käytetään umpinapaisia massiiviroottorigeneraattoreita, joiden pyörimisnopeus on 3000 kierrosta minuutissa.
Induktiolla magnetoitavan massiiviroottorikoneen roottori on pyöreä, homogeenisesta suurlujuusteräksestä valmistettu tanko jonka mekaaninen kestävyys on erittäin korkea. Siinä ei ole käämitystä tai erillisiä osia roottorin magnetoimiseksi kuten esimerkiksi oikosulkuroottorissa, vaan staattorin roottorin pintaan indusoima pyörrevirta synnyttää magneettikentän ja saa roottorin seuraamaan staattorin pyörivää magneettikenttää.
Massiiviroottoria käyttävissä tahtikoneissa on navassa käämitys. Se tehdään joko avonapatyyppisesti, jolloin käämitys on roottorin työstettyjen napojen laidoilla magnetoiden navan, tai umpinapaisena, jolloin käämit ovat roottorin pintaan työstetyissä urissa ja navat erottuvat vain käämin sähköisenkytkennän kautta.
Massiiviroottorin vääntömomentti on kuitenkin huomattavasti heikompi verrattuna oikosulku- tai tahtikoneen roottoriin. Oikosulkumoottorissa momenttia voidaan parantaa merkittävästi esimerkiksi sylinteripinnan aksiaalisella (akselinsuuntaisella) urituksella, ja suunnittelemalla moottorin ja sen ohjaukseen käytettävät laitteet erityisen tarkasti, ottaen huomioon moottorin yksilölliset ominaisuudet ja siihen kohdistuva kuormitus.
Moottorin kierrosluvun nostaminen riittävän korkeaksi vaatii virransyötön taajuusmuuttajaa, joka muuttaa käyttövirran taajuuden huomattavasti tavallista verkkovirtaa korkeammaksi. Myös suurnopeusmassiiviroottorikoneissa ja niihin kytketyissä laitteissa on käytettävä erittäin kestäviä erikoislaakereita, jotka kestävät siihen kohdistuvaa aksiaalista rasitusta ja suurta kierroslukua.
Tavallisten mekaanisten laakereiden sijasta on myös tutkittu mahdollisuutta käyttää magneettilaakereita, jotka toimivat suprajohteilla. Magneettilaakerit mahdollistaisivat akseleiden "kellumisen" laakereiden sisällä magneettikentän varassa, jolloin ne eivät ottaisi minkäänlaista mekaanista kontaktia itse laakeriin tai muihin kuluviin osiin. Suprajohtavat laakerit myös käytännössä poistaisivat mekaanisen kitkan, vähentäisivät koneen huoltotarvetta ja lisäisivät sen taloudellisuutta.
Lois McMaster Bujold
Lois McMaster Bujold (s. 2. marraskuuta 1949 Columbus, Ohio) on yhdysvaltalainen tieteis- ja fantasiakirjailija. Hänen tuotantoonsa kuuluu parikymmentä romaania, joista seitsemän fantasiaromaania. Bujold on saanut neljä Hugo- ja kolme Nebula-palkintoa.
Bujoldin ensimmäiset ammattimaiset novellit ilmestyivät "Twilight Zone" -lehdessä. Vuonna 1985 Baen-kustantamo osti oikeudet hänen kolmeen ensimmäiseen kirjaansa: "Shards of Honor" (1986, suom. "Kunnian sirpaleita", 2009), "The Warrior's Apprentice" (1986) ja "Falling Free" (1988, Nebula-palkinto).
Vadstenanpitsi
Vadstenanpitsi () on Ruotsin Vadstenasta peräisin oleva, maailmallakin tunnettu pitsimalli.
Pitsinnypläys saapui Vadstenaan arviolta 1400–1500-luvulla. Pitsinnypläys mainitaan ensimmäisen kerran vuodelta 1594 peräisin olevassa tuomiokirjan oikeudenkäyntipöytäkirjassa, jossa sanotaan varastetussa paidassa olleen nyplätyt hihat. Nunnaluostariin perustettiin sotilashuone () vuonna 1662 haavoittuneita sotamiehiä ja heidän perheitään varten. Naiset myivät nypläämänsä pitsit saadakseen lisätuloja. Paikalliset pitsinnyplääjät lähettivät myös raumalaisille pitsinnyplääjille lankoja ja pitsimalleja. Vadstenaan tuotiin nypläyslankoja Hollannista. Vuodelta 1757 peräisin olevassa notaarin tekemässä kamarihuonevuodevaatetehtaan tarkastusraportissa mainitaan naisten ja lasten nyplänneen sotilashuoneessa. Vadstenanpitsiä oli ensimmäisen kerran esillä Pariisin maailmannäyttelyssä 1855 ja Tukholmassa 1866. Vuoden 1900 maailmannäyttelyssä Pariisissa Ruotsin paviljongissa oli mukana pitsinnyplääjä, joka nypläsi vadstenanpitsiä. Käsityönä nyplätty pitsi menetti suosiotaan 1800-luvulla teollistumisen myötä, kun pitsiä alettiin tehdä koneellisesti, jolloin se oli myös halvempaa.
Vadstenan Raatihuoneentorin vieressä sijaitsee nypläysmuseo, joka avattiin 2005.
Luettelo Itämeren saarista
Tämä on luettelo Itämeren saarista, saaristoista ja saariryhmistä. Luetteloon valittu saaria sekalaisessa järjestyksessä, ei sisällä kaikkia suurimpia.
Minervanpöllöt
Minervanpöllöt ("Athene") ovat pöllöjen heimoon kuuluva lintusuku.
Luettelo kuuluisista murhayrityksistä
Tämä on luettelo kuuluisista murhayrityksistä. Luettelossa on vain sellaisia tapauksia, joissa murhayrityksen varsinainen kohdehenkilö on jäänyt henkiin, vaikka muita ihmisiä olisikin kuollut yrityksen yhteydessä.
Mjölnajoki
Mjölnajoki () on 52,85 kilometriä pitkä joki Vadstenassa Itä-Götanmaan läänissä Ruotsissa. Joki saa alkunsa Vadstenan, Ödeshögin ja Mjölbyn rajalla sijaitsevasta Tåkern-järvestä ja laskee Ruotsin toiseksi suurimpaan järveen Vätterniin. Joen virtaus on 2,2 m³/s.
Joessa elää muun muassa haukia.
Aikaisemmin Mjölnajoki oli yhteydessä Vadstenan linnan vallihautaan.
Maivala
Maivala on kylä Juvalla Etelä-Savon maakunnassa. Se sijaitsee 30 km Mikkelistä koilliseen ja 20 kilometriä Juvan kirkonkylältä lounaaseen lähellä valtatietä 5. Maivalan kylä on keskittynyt moreenidrumliinille, jonka harjumaisella selänteellä kylä sijaitsee.
Maivalan kylään kuuluvat olennaisesti myös Kurkiselkä, Auvila ja Murtoinen. Maivalan länsipuolella sijaitsee Tuhkalan ja Kilpolan kylät, pohjoisessa Hatsola ja idässä Ollikkala. Etelässä sijaitsee Kuosmala.
Viirupöllöt
Viirupöllöt ("Strix") on pöllöjen heimoon kuuluva lintusuku. "Strix"-sukuun kuuluvia lajeja on kuusitoista kappaletta.
Oksana Akinšina
Oksana Aleksandrovna Akinšina (, s. 19. huhtikuuta 1987 Leningrad, Neuvostoliitto) on venäläinen näyttelijä, joka tuli laajalti tunnetuksi pääroolistaan Lukas Moodyssonin ohjaamassa ruotsalaiselokuvassa "Lilja 4-ever.
Akinšina aloitti näyttelijänuransa 12-vuotiaana Sergei Bodrov Jr:n ohjaamassa elokuvassa "Sisaret", josta hän sai ehdokkuuden parhaasta naispääosasta European Film Awardseissa.
Sittemmin Akinšina on esiintynyt muun muassa Martin Koolhovenin palkitussa elokuvassa "Het Zuiden", ja Paul Greengrassin toimintatrillerissä "Medusan isku".
Surgut
Surgut () on Hanti-Mansian autonomisen piirikunnan suurin kaupunki ja Venäjän tärkeimpiä öljyntuotannon keskuksia. Se sijaitsee Länsi-Siperian alangolla Objoen varrella. Vuonna 2010 kaupungin asukasluku oli 306 675.
Surgutin seudut ovat olleet asuttuja jo kivikaudella. Obin rannalta, noin 20 kilometriä Surgutista länteen sijaitsee entistä 60 kylää tai asuinpaikkaa sisältävä arkeologinen alue, josta on löydetty esimerkiksi jälkiä 3 000 asuinrakennuksesta, haudoista ja pyhäköistä. Löydöistä vanhimmat ovat kivikaudelta.
Vuonna 1594 tsaari Fjodor I:n määräyksestä perustettu Surgut on eräs Siperian vanhimpia kaupunkeja. Aluksi se oli vain pieni, aiemman ostjakkilinnoituksen paikalle rakennettu linnoitus. Surgut oli eräs Venäjän Aasian laajentumisen tärkeimpiä keskuksia 1600- ja 1700-luvuilla. Vuodesta 1782 lähtien se toimi Tobolskin kuvernementin tärkeänä kauppapaikkana ja kaupunkina; kuvernementin laajan Surgutin piirikunnan keskus sijaitsi siellä. Kaupunki oli poliittinen karkoituspaikkana esimerkiksi useille dekabristeille.
Vuodesta 1868 alkaen kaupunki kuului Tobolskin provinssiin. 1890-luvulla paikkakunta paloi suurelta osin. 1800-luvun lopulla kaupungissa toimi neljä kauppaa ja neljä seppää. Asukkaiden pääelinkeinoja olivat kalastus, marjastus, kauppankäynti, karjanhoito ja polttopuiden keruu. Surgurtista vietiin kalaa, turkiksia, marjoja ja sebramännyn siemeniä markkinoille esimerkiksi Tobolskiin ja kaupunkiin tuotiin erityisesti leipää ja kangasta. 1926 paikkakunnan status muutettiin pienen asukasluvun (1 300 asukasta) johdosta kyläksi. Vuodesta 1930 se oli osa Ostjakkien ja vogulien kansallista piirikuntaa.
1950-luvun lopulla ja 1960-luvulla alueelta löydettiin suuria maaöljy- ja maakaasuesiintymiä ja kaupunki alkoi kehittyä ja kasvaa muuttovirran myötä nopeasti. Se sai kaupunkioikeudet uudestaan 1965.
Nykyään Surgut on koko Venäjän tärkeimpiä öljyntuotantokeskuksia ja Länsi-Siperian öljy- ja kaasuputkiverkoston solmukohta. Täällä yhtyvät Nižnevartovskista, Novyi Urengoista, Novosibirskistä, Permistä ja Tšeljabinskistä tulevat öljy- ja kaasulinjat. Paikkakunnan merkittävimpiä yrityksiä ovat Surgutneftegaz sekä Gazpromiin kuuluva Surgutgazprom. Sähköntuotannosta vastaavat voimalat GRES-1 ja GRES-2 kuuluvat maailman suurimpiin ja tuottavat yli 8000 megawatin teholla edullista sähköä alueelle. Näistä jälkimmäinen kuuluu E.ON Rossija-pörssiyhtiön voimaloihin. Paikkakunnalla on metsänjalostus- ja elin­tarvike­teollisuutta.
Surgutin kansainväliseltä lentoasemalta lennetään muun muassa Moskovaan, Dubaihin, Pietariin ja Irkutskin. Kaupunki on Tjumenin–Novyi Urengoin radan varrella.
Surgutissa on Obin jokisatama. Surgutin silta on maailman pisin yhden pylvään varaan rakennettu vinoköysisilta.
Kaupungissa toimii Surgutin valtionyliopisto, pedagoginen valtionyliopisto, maailmantalouden instituutti sekä useiden muiden yliopistojen haaraosastoja. Myös museotoimintaa.
Suensaaren koulu
Suensaaren koulu on Tornion keskustassa Hallituskadulla sijaitseva koulurakennus. Siinä toimi vuoteen 2013 Tornion yhteislyseon lukio. Remontoinnin jälkeen syyskuussa 2015 rakennuksesta tuli Suomen ensimmäinen turvapaikanhakijoiden järjestelykeskus.
Rakennus valmistui alun perin vuonna 1914 venäläiseksi kasarmiksi. Opetuskäyttöön se otettiin 1920-luvun alussa, jolloin siinä toimi keskikoulu ja myöhemmin samalla vuosikymmenellä Tornion yhteislyseo. Toisen maailmansodan aikana rakennus oli sotilaskäytössä muun muassa Sotilassairaalana (Ss33).
Rakennus palautui koulukäyttöön Lapin sodan jälkeen syksyllä 1944. Tornion yhteislyseota laajennettiin 1950-luvun lopulla. Sen vuoksi oppilaitoksen tontilla sijainnut Venäjän vallan aikainen ortodoksinen sotilaskirkko siirrettiin uuteen paikkaan, ja aluetta käytettiin Tornion yhteislyseon laajennukseen.
Peruskoulujärjestelmän aikana 1970-luvun alusta lähtien siinä on toiminut lukion lisäksi myös yläaste eli Suensaaren koulu, Suensaaren yläaste. Tornion koulujärjestelyjen myötä vuonna 2005 lukiot keskitettiin tähän koulurakennukseen eli rakennuksesta tuli Tornion yhteislyseon lukio.
Lukiotoiminta siirrettiin syksyllä 2013 pois perinteisestä rakennuksestaan. Tiloja käytettiin sen jälkeen muiden oppilaitosten vaatimien remonttien ajan niiden väliaikaisena sijoituspaikkana.
Syyskuussa 2015 rakennuksesta tuli turvapaikanhakijoiden järjestelykeskus, jonne ohjattiin Ruotsista ja myöhemmin Venäjältä tulleet turvapaikanhakijat, jotka olivat kansallisuudeltaan pääosin irakilaisia, somalialaisia, syyrialaisia ja afganistanilaisia. Järjestelykeskus lopetti toimintansa maaliskuussa 2016.
Hugo Lloris
Hugo Lloris (s. 26. joulukuuta 1986 Nizza, Provence-Alpes-Côte d’Azurin alue, Ranska) on ranskalainen jalkapalloilija, joka on pelipaikaltaan maalivahti. Hän edustaa Englannin Valioliigassa pelaavaa Tottenham Hotspuria. Tämän lisäksi hän kuuluu Ranskan jalkapallomaajoukkueeseen. Hän toimii kapteenina seurajoukueessa ja maajoukkueessa.
Lloris aloitti ammattilaisuransa kasvattajaseurassaan OGC Nicessä vuonna 2005. Hän nousi seuran ykkösmaalivahdiksi kaudella 2006/07 ja otti nopeasti paikkansa Ranskan maalivahtieliitissä. Llorisin siirtymisestä Euroopan huippuseuroihin liikkui useita huhuja. Lopulta hän siirtyi kauden 2007/08 jälkeen Olympique Lyoniin. Lyonissa Lloris otti heti paikkansa seuran ykkösmaalivahtina ja pelasi neljän kautensa aikana 144 liigaottelua.
Elokuun lopussa 2012 Lloris siirtyi pitkän spekuloinnin jälkeen Lyonista Englannin Valioliigaan Tottenham Hotspuriin ja teki seuran kanssa joulukuussa 2016 vuoteen 2022 asti kestävän jatkosopimuksen.
Maajoukkuetasolla Lloris debytoi Ranskan paidassa vuonna 2008. Läpimurtonsa Les Bleus'n ykkösmaalivahdiksi hän teki vuoden 2010 MM-karsinnoissa. Lopputurnauksessa Lloris oli joukkueen ykkösmaalivahti ja on säilyttänyt asemansa siitä lähtien. Hän kuului Ranskan joukkueeseen sen saavuttaessa EM-hopeaa 2016 ja maailmanmestaruuden 2018. Hänestä tuli vuonna 2018 seitsemäs ranskalaismies, joka on pelannut maajoukkueessa yli sata ottelua.
Lloris oli teini-ikäisenä ikäluokkansa parhaita tennispelaajia Ranskassa, mutta lopettii tenniksen peluun. Hän avioitui teinirakkautensa Marine Lloriseksen kanssa vuonna 2012 ja heillä on kaksi tytärtä Anna-Rose ja Giuliana. Lloris tuomitiin vuoden 2018 syyskuussa rattijuopumuksesta 50 000 punnan sakkoihin ja 20 kuukauden ajokieltoon. Lloris puhalsi 80 mikrogrammaa alkoholia sataa hengitysilmamillilitraa kohden, kun rattijuopumuksen raja on 35 mikrogrammaa.
CS Marítimo
CS Marítimo on portugalilainen jalkapalloseura, joka tulee Funchalista Madeiran saarelta. Se pelaa tällä hetkellä Portugalin korkeimmalla sarjatasolla Primeira Ligassa. Joukkue on perustettu vuonna 1910, ja se pelaa kotiottelunsa vuonna 1957 avatulla Estádio dos Barreirosilla.
CS Marítimo on pelannut historiansa aikana viidesti UEFA Cupissa, kausilla 1993–1994, 1994–1995, 1998–1999, 2001–2002 ja 2003–2004.
Joukkueen paikallisvastustaja on CD Nacional, joka myös pelaa Portugalin pääsarjassa.
Portugalin maajoukkueessa pelanneista Danny on Marítimon kasvatti, ja myös Pepe aloitti ammattilaisuransa seurassa. Marítimoa ovat edustaneet portugalilaisista maajoukkuepelaajista myös muun muassa Jorge Costa, Ariza Makukula, Danilo Pereira ja Nuno Valente.Suluissa vuodet edustusjoukkueessa.
Jaakko Elenius
Jaakko Juhani Elenius (4. elokuuta 1939 Ylihärmä – 14. kesäkuuta 2010 Helsinki) oli suomalainen teologi ja journalisti. Hän kirjoitti ylioppilaaksi Lapuan yhteiskoulusta ja oli koulutukseltaan teologian kandidaatti (1965).
Elenius kuului uskonnolliselta taustaltaan herännäisyyteen eli körttiläisyyteen. Valmistumisensa jälkeen hän toimi Herättäjä-Yhdistyksen pappina sekä myöhemmin Herättäjä-Yhdistyksen toiminnanjohtajana (1983–1991) ja puheenjohtajana (1995–2002). Vuosina 1969–1982 hän toimi tutkijana Helsingin yliopiston teologisessa tiedekunnassa. Elenius oli ehdolla arkkipiispaksi vuonna 1998.
Elenius oli päätoimittajana Pohjalaisessa 1991–1996 ja Kotimaassa 1996–2005.
Elenius liikkui kirkon ja muun yhteiskunnan välisellä alueella koko elämänsä. Hän liittyi 1960-luvulla Sadankomiteaan ja muutenkin teki koko elämänsä ratkaisunsa kritiikistä riippumatta. Rauhanjärjestöön liittyminen sai aikaan polemiikkia, sillä hän oli ilmavoimien reservin vänrikki. Vanhoilliset herännäisjohtajat syyttivät häntä vasemmistolaissävyisen ylioppilasradikalismin sympatisoinnista. Piispojen epäröidessä kantojaan kirkon suhteessa homoseksuaalisuuteen, Elenius arveli heidän kärsivän homofobiasta.
Elenius on kirjoittanut muutaman kirjan, ollut mukana tekemässä uskonnon oppikirjoja ja toimittanut Paavo Ruotsalaisen kirjeenvaihdon (2005). Elenius sai professorin arvonimen vuonna 2001.
Elenius pelasi 1960-luvulla pesäpalloa mestaruussarjatasolla helsinkiläisessä Puna-Mustissa ja sitä ennen Ylihärmän Junkkareiden edustusjoukkueessa 1958–1962 .
Altitudi
Altitudi, "korkeus", on kohteen pystysuora etäisyys vertailutasosta, datumista. Vertailutasona kartografiassa on yleisesti merenpinnan (keskimääräinen) korkeus. Lyhennettä mpy. käytetään tarkoittamaan korkeutta meren pinnan yläpuolella. WGS84-geoidin pintaa käytetään vertailutasona GPS:ssä.
Ilmari Laukkonen
Ilmari Laukkonen (6. tammikuuta 1915 Kortesjärvi – 17. maaliskuuta 2013 Vaasa) oli suomalainen päätoimittaja ja historioitsija. Hän toimi sanomalehti "Vaasa-lehden" päätoimittajana vuosina 1951–1980.
Laukkonen kirjoitti muun muassa Kortesjärven ja Töysän paikallishistoriat ja tilaustyönä yritys- ja yhteisöhistoriikkeja. Vuonna 2003 ilmestyi lääkintöneuvos Eeva Kaupin elämäkerta ja vuonna 2007 Päivi Vuoljärven kanssa kirjoitettu "Pohjalaisista Pohjanmaan alueoopperaksi: Vaasan oopperan historia 1956–2006".
Laukkoselle myönnettiin opetusneuvoksen arvonimi.
Eeva Kauppi
Eeva Ottilia Kauppi, o.s. Mäntylä, (31. tammikuuta 1921 Kokemäki – 26. marraskuuta 2008 Vaasa) oli suomalainen psykiatri ja kokoomuslainen poliitikko.
Kauppi oli koulutukseltaan lääketieteen lisensiaatti (1949), psykiatri (1958) ja oikeuspsykiatri (1979). Hän toimi Vanhan Vaasan sairaalan (entinen Mustasaaren sairaala) johtavana ylilääkärinä 1963–1992, mikä tuotti hänelle laajan arvostuksen.
Puoluetaustaltaan kokoomuslainen Kauppi valittiin kansanedustajaksi Vaasan vaalipiiristä vuoden 1970 eduskuntavaalissa. Hän toimi kansanedustajana 13 vuotta vuoden 1983 eduskuntavaaleihin asti. Vaasan kaupunginvaltuustoon Kauppi kuului 28 vuotta, mistä osan valtuuston puheenjohtajana.
Kun homoseksuaalisuus poistettiin rikoslaista vuonna 1970, ajoi Kauppi eduskunnassa kantaa, jonka mukaan aikuisten väliset homosuhteet voidaan sallia, mutta homoseksuaalisuuden julkinen ”mainostaminen ja ihannoiminen” tulee kieltää ja nuoria on suojeltava ”ratautuneiden homoseksualistien teoilta”.
Kaupille myönnettiin lääkintöneuvoksen arvonimi 1983. Hänen elämäkertansa on kirjoittanut opetusneuvos Ilmari Laukkonen vuonna 2003. Kauppi kuoli Vaasan keskussairaalassa 87-vuotiaana kaatumisesta aiheutuneisiin vammoihin.
Tornion yhteislyseon lukio
Tornion yhteislyseon lukio ("TYL") on suomalainen, Torniossa toimiva lukio, joka on perustettu vuonna 1884.
Lukiossa on toiminut vuodesta 2006 lähtien kansainvälisyydestä kiinnostuneille nuorille tarkoitettu Eurolinja, jonka opetussuunnitelmassa on sekä suomalaisia että ruotsalaisia piirteitä. Eurolinjaa edelsi vuonna 1998 perustettu Eurolukio. Eurolukio ei saanut erityislukion asemaa.
Vuoden 2005 kouluverkkouudistuksen myötä lukiot Torniossa yhdistettiin ja rakennuksessa ennen toiminut Suensaaren koulu lakkautettiin. Lukio-opinnot siirrettiin Tornion yhteislyseon lukioon ja peruskouluopetus Raumon ja Putaan kouluun.
Vuonna 2013 Tornion yhteislyseon lukio siirtyi nykyaikaisempiin tiloihin Kauppakatu 29:ään.
Vuokkiniemen kansalliskokous
Vuokkiniemen kansalliskokous 20. heinäkuuta 1941 oli suomalaisten Vuokkiniemellä järjestämä tapahtuma, jossa Karjalan vapautusliikkeen johto järjestäytyi virallisesti. Vienan ja Aunuksen kansa päätti julkilausuman mukaan liittyä Suomeen. Kokouksessa oli läsnä paikallisen väestön ohella heimopataljoonien johtoa ja Päämajan tiedotusosasto. Paikallista väestöä paikalla oli suhteellisen vähän. Tapahtuma nähtiin Suomessa ja ulkomailla suomalaisena propagandatemppuna.
Voice of Korea
Voice of Korea (englanniksi), , "Korean Ääni" on vuonna 1945 aloittanut kommunistisen, juchelaisen Pohjois-Korean valtion yleisradioyhtiö. Se tunnettiin vuoteen 2002 saakka nimellä "Radio Pyongyang". Se lähettää ohjelmaa ensisijaisesti korean kielellä, mutta myös arabiksi, englanniksi, espanjaksi, japaniksi, kiinaksi, ranskaksi, saksaksi ja venäjäksi. Lähetykset alkavat Pohjois-Korean kansallishymnillä Achimŭn pinnara sekä lauluilla kenraali Kim Il-sungista ja kenraali Kim Jong-ilistä. Kanava tarjoaa ulkomaalaisille ohjelmaa pohjoiskorealaisesta kulttuurista, historiasta ja musiikista. Voice of Korean lähetykset ovat kuultavissa internetissä.